
RAPORT 
asupra propunerii legislative privind acordarea de ajutoare de stat pentru 

Programul Naţional de Resurse Genetice Vegetale 

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă privind acordarea de ajutoare de stat pentru Programul Naţional de Resurse Genetice Vegetale,  transmisă cu adresa  nr.Pl. x 761 din 29 noiembrie 2010 şi înregistrată sub nr.24/810/02.12.2010. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului şi avizul negativ al Comisiei juridice, de disciplină şi imunităţi.
Propunerea legislativă reglementează  instituirea unor scheme de ajutor de stat ce au ca obiect acordarea de ajutoare destinate acoperirii costurilor legate de înfiinţarea şi conducerea unor registre naţionale de resurse genetice vegetale, determinarea calităţii genetice a acesteia, multiplicarea şi păstrarea ei în vederea obţinerii unor soiuri de plante agricole mai adaptate schimbărilor climatice şi de mediu capabile să realizeze producţii mai mari şi de calitate.
Propunerea legislativă privind acordarea de ajutoare de stat pentru Programul Naţional de Resurse Genetice Vegetale face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative sus menţionată a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările ulterioare, domnul Tanczos Barna, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 24 de deputaţi, din totalul de 25 de deputaţi, membri ai comisiei.

Propunerea legislativă a fost respinsă în unanimitate, în şedinţa din 10 februarie 2011, din următorul considerent: 
· Reglementarea determină influenţe financiare asupra bugetului general consolidat, nerespectând prevederile art.138 alin.(5) din Constituţia României şi art.15 alin.(1) din Legea nr.500/2002 privind finanţele publice, referitoare la precizarea surselor financiare.
Propunerea legislativă a fost respinsă de Senat în şedinţa din 24 noiembrie 2010.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
          PREŞEDINTE,
             



  SECRETAR,

   Dr. ing. Stelian FUIA


                                   Vasile MOCANU
Expert, Gheorghe Adrian  Goţa

